NAC: 70 lêers na aanklaer-generaal - Vervoer - Republikein
24 August 2018 | Vervoer
NAC: 70 lêers na aanklaer-generaal
Dossiere al in November oorhandig
Nelius Becker, ondersoekhoof, ACC: "Dit is op 3 November 2017 aan die AG voorgelê en geen besluit is tot dusver geneem nie."
Die Teenkorrupsiekommissie (ACC) se ondersoek na vermeende vergrype by die Lughawensmaatskappy (NAC) is maande gelede reeds voltooi, en ofskoon dik pakke dokumente vir besluitneming aan die aanklaer-generaal se kantoor gestuur is, word daar nog met die besluit gesloer.
Volgens mnr. Nelius Becker, ondersoekhoof by die ACC, is twee dossiere wat altesaam 70 lêers se dokumente bevat, op 3 November verlede jaar aan dié kantoor voorgelê.
Hy sê "verskeie aanbevelings om vir moontlike vervolging te oorweeg", is gemaak.
"Dit sluit ook 'n saak met betrekking tot mnr. Lot Haifidi in. Dit is egter haar (adv. Martha Imalwa se) voorreg om te besluit wie sy gaan vervolg en wie nie," het hy in reaksie op 'n skriftelike navraag oor vordering met die ondersoek na tender- en ander ongerymdhede by die NAC gesê.
Haifidi, wat verlede jaar as uitvoerende hoof van die NAC bedank het, is onlangs weer in 'n waarnemende hoedanigheid as hoof van hierdie staatsonderneming aangestel.
Dít volg nadat mnr. Albertus Aochamub, voorheen die nuussekretaris by Staatshuis, ná slegs enkele maande in die pos laat gaan is.
Die minister van werke en ver­voer, mnr. John Mutorwa, het by navraag gesê hy weet niks van die ondersoek of vordering met die AG se besluit nie.
"Net die aanklaer-generaal of haar beamptes kan daaroor uitwei."
Die ondersoek is gedoen kort voor Haifidi uit die pos bedank het, wat gelei het tot die sekondering van Aochamub na dié beleërde maat­skappy.
Aochamub het die pos van Februarie tot die begin van Augustus beklee voordat die direksie hom in die pad gesteek het.
Sy kommentaar by navraag was kort en bondig: "As 'n oudwerknemer het ek, met respek, geen kommentaar in dié stadium nie."
Sy mening is spesifiek gevra na aanleiding van die onlangse en ontvouende gebeure by die NAC. Hiernaas wou Republikein ook by Aochamub weet of dit waar is dat hy as diplomaat op pad Europa toe is en hoe die probleme wat die NAC teister, suksesvol die hoof gebied kan word.
Mutorwa sê hy het onlangs met die NAC-direksie en -leiers, die Namibië Burgerlugvaart­owerheid (NCAA) en die minister van staatsondernemings, mnr. Leon Jooste, vergader.
Die leemte wat mnr. Rodgers Kauta se skielike bedanking op 14 Augustus as die NAC se direksievoorsitter gelaat het, was nie op die agenda nie, sê Mutorwa.
Volgens hom was die vergadering van drie en 'n half uur oor verskeie ander kwessies by die NAC.
Die besluite wat geneem is, sal binnekort bekend gemaak word.
Mutorwa sê die leierskap van die direksie is nie "'n dringende kwessie nie".
"Die direksie bestaan uit vyf mense van wie vier nog beskikbaar is. Die direksie funksioneer onder die leiding van die adjunkvoorsitter (me. Beverley Gawanas-Vugs) en dit is dus nie dringend om die vorige voorsitter te vervang nie."